b'\n_START_ARTICLE_\nGunnar Myrdal\n_START_SECTION_\nBiografia\n_START_PARAGRAPH_\nVa n\xc3\xa9ixer el 6 de desembre de 1898 a la ciutat de Gagnef, poblaci\xc3\xb3 situada a la prov\xc3\xadncia de Dalarna. Va estudiar economia a la Universitat d\'Estocolm, on es gradu\xc3\xa0 el 1923 i doctor\xc3\xa0 el 1927. Entre 1933 i 1947 fou professor de la Stockholm School of Economics, i el 1960 fou nomenat catedr\xc3\xa0tic d\'economia de la Universitat d\'Estocolm. _NEWLINE_Mor\xc3\xad el 17 de maig de 1987 a la ciutat de Danderyd, situada al comtat d\'Estocolm. El 1924 es cas\xc3\xa0 amb Alva Myrdal, escriptora i pol\xc3\xadtica, que fou guardonada amb el Premi Nobel de la Pau l\'any 1982 pels seus treballs en favor del desarmament.\n_START_SECTION_\nActivitat pol\xc3\xadtica i social\n_START_PARAGRAPH_\nMembre del Partit Socialdem\xc3\xb2crata suec, fou membre del Parlament suec entre 1936 i 1938 i 1945 i 1947, esdevenint en aquesta \xc3\xbaltima etapa Ministre de Comer\xc3\xa7 i Ind\xc3\xbastria sota els mandats de Per Albin Hansson i Tage Erlander._NEWLINE_Posteriorment fou, durant 10 anys, secretari de la Comissi\xc3\xb3 Econ\xc3\xb2mica de les Nacions Unides per Europa depenent de les Nacions Unides, gr\xc3\xa0cies a la qual don\xc3\xa0 a con\xc3\xa8ixer l\'alt \xc3\xadndex de pobresa d\'\xc3\x80sia i del Tercer M\xc3\xb3n. La seva investigaci\xc3\xb3 sobre \xc3\x80sia i les causes de la pobresa van donar lloc al seu influent estudi "Asian Drama: An inquiry into the Poverty of Nations" de 1968.\n_START_SECTION_\nActivitat econ\xc3\xb2mica\n_START_PARAGRAPH_\nInscrit en l\'anomenada Escola sueca d\'economia fou partidari que els programes econ\xc3\xb2mics incideixin en el desenvolupament de l\'economia amb la intervenci\xc3\xb3 de l\'estat, seguint els postulats de la socialdemocr\xc3\xa0cia. Va desenvolupar aquests ideals en la seva obra Vetenskap och politik i nationalekonomien ("L\'element pol\xc3\xadtic en el desenvolupament de la teoria econ\xc3\xb2mica", 1932). En diverses obres acus\xc3\xa0 l\'economia cl\xc3\xa0ssica de mantenir programes en els quals els pa\xc3\xafsos rics mantenen la seva supremacia sobre els pobres. _NEWLINE_El 1974 fou guardonat, juntament amb Friedrich August von Hayek, pels seus estudis, pioners, sobre la teoria del diner i les fluctuacions econ\xc3\xb2miques.'